คปภ.ผ่อนเกณฑ์ยืดเวลาตั้งสำรอง
คปภ.ยอมยืดเวลาตั้งสำรองสินไหมน้ำท่วมแค่ 60% ออกไปถึงเดือน มี.ค.ปีหน้า
8 พ.ย. 2555

คปภ.ยอมยืดเวลาตั้งสำรองสินไหมน้ำท่วมแค่ 60% ออกไปถึงเดือน มี.ค.ปีหน้า 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ในฐานะประธาน คปภ. ได้ลงนามเห็นชอบให้ขยายระยะเวลาการจัดสรรเงินสำรองสำหรับค่าสินไหมทดแทนน้ำท่วมของบริษัทประกันวินาศภัยที่ 60% ออกไปจนถึงเดือน มี.ค. 2556 เมื่อปลายเดือนก.ย.ที่ผ่านมา ตามที่ คปภ.เสนอ
ทั้งนี้ ตามแผนเดิมทาง คปภ. ได้ผ่อนผันให้บริษัทประกันวินาศภัยตั้งสำรองสินไหมน้ำท่วม 60% จนถึงกลางปี 2555 จากปกติที่ต้องสำรอง 100% แต่ล่าสุดได้ขยายเวลาเพิ่มให้ เนื่องจากมูลค่าความเสียหายจากน้ำท่วมใหญ่มีมากถึง 4.8 แสนล้านบาท ทำให้การสำรวจและประเมินค่าสินไหมยังไม่เสร็จสิ้น จึงยังไม่สามารถเรียกเงินจากประกันภัยต่อได้เต็มจำนวน
“ความล่าช้าไม่ได้เกิดจากบริษัทประกันเพียงฝ่ายเดียว แต่เกิดจากลูกค้าด้วย เพราะพอได้เงินสินไหมบางส่วนไปทำการฟื้นฟูธุรกิจได้ ก็มุ่งไปที่การผลิตเพื่อหารายได้ชดเชยส่วนที่หายไป 6-7 เดือน ทำให้ข้อมูลเพื่อทำการเคลมแทบจะไม่คืบหน้าเลย เมื่อประกันไม่มีเอกสารเรียกเงินจากประกันภัยต่อก็ไม่สามารถตั้งสำรองเต็ม 100% ได้” แหล่งข่าวจาก คปภ.เปิดเผย
แหล่งข่าวจาก คปภ. เปิดเผยว่า ในส่วนของการดำรงเงินกองทุนตามระดับความเสี่ยง (RBC) ให้ที่ 125% จนถึงเดือน มี.ค. 2556 นั้น ก็ได้ปรับวิธีการและเงื่อนไข การจัดทำรายงานการดำรงเงินกองทุนของบริษัทประกันวินาศภัยเป็น 2 ระดับ คือ บริษัทที่ดำรงเงินกองทุน 125% ให้จัดทำรายงานฉบับเต็ม เพื่อดูเงินกองทุนที่ต้องดำรงทั้งหมดและอัตราส่วนความเพียงพอของเงินกองทุน ส่วนบริษัทที่สามารถดำรงเงินกองทุนได้ 140% ตั้งแต่วันที่ 1 ม.ค. 2556 ให้ทำรายงานฉบับย่อที่เกี่ยวข้องกับเงินกองทุนได้